১৬১২ সালে ব্রিটিশ ইস্ট ইন্ডিয়া কোম্পানি মুঘল সম্রাট জাহাঙ্গীরের অনুমতি নিয়ে সুরাটে বাণিজ্যকুঠি স্থাপন করে। এসময় তারা সম্রাটকে প্রচুর উপঢৌকন প্রদান করে ও নিয়মিত করের বিনিময়ে ব্যবসা করার অঙ্গীকার করে। সম্রাট ব্রিটিশ প্রতিনিধির ব্যবহারে খুশি হয়ে তাদেরকে ব্যবসা করার অনুমতি প্রদান করেন। এসময় তারা নিয়মিত কর দিলেও, অনেক জায়াগায় কোম্পানির কর্মচারীরা কর ফাঁকি দিয়ে ব্যবসা চালাবার চেষ্টা করত। কোম্পানির কর্মচারীরা কোম্পানির দায়িত্ব পালনের পাশাপাশি ব্যক্তিগত ব্যবসা চালিয়ে যাবার চেষ্টা করত।

বৃটিশ ইস্ট ইন্ডিয়া কোম্পানীর শুল্কমুক্ত বাণিজ্যের ইতিহাসটি বেশ চমকপ্রদ। শুল্কমুক্ত বাণিজ্যের অধিকার এসেছিল দু'জন বৃটিশ ডাক্তারের করিৎকর্মায়। প্রথমজন হলেন ডাক্তার গ্যাব্রিয়েল বাউটন। কথিত আছে, সম্রাটের জ্যেষ্ঠ কন্যা জাহানারা একবার কাপড়ে আগুন লেগে দগ্ধ হয়ে যান। বলা হয়, সুগন্ধি মাখতে গিয়ে তিনি আগুনে দগ্ধ হন। অথবা তার প্রিয় একজন দাসীকে আগুনের হাত থেকে বাঁচাতে গিয়ে জাহানারা অগ্নিদগ্ধ হন। তাকে সারাবার জন্য সম্রাটের রাজকীয় চিকিৎসকগণ ব্যর্থ হলে সম্রাটের উজির আসাদ খানের পরামর্শমত সুরাটের ইংরেজ কুঠি থেকে ডাক্তার গ্যাব্রিয়েল বাউটনকে ডেকে আনা হয়। তিনি জাহানারাকে অল্পকালের মধ্যে সুস্থ করে তোলেন। সম্রাট খুশি হয়ে তার চাওয়া পেশ করতে বলেন। এসময় ডাক্তার বাউটন দুটি জিনিস চান। একটি হল, কলকাতার একশ চল্লিশ মাইল দক্ষিণে বালাশোরে ইংরেজদের দুর্গ নির্মাণের জন্য প্রয়োজনীয় জমি প্রদান এবং অন্যটি হল, এদেশে বিনাশুল্কে বাণিজ্য করার অনুমতি। সম্রাট তার চাওয়া পূর্ণ করেন। বালাশোরে ইংরেজরা দুর্গ নির্মাণের অনুমতি পায় এবং ১৬৩৩ সালে হরিহরপুরে তারা কারখানা স্থাপন করে। এসময় বাংলার নবাব ছিলেন শাহ সুজা। তিনি নামমাত্র বার্ষিক ৩০০০ টাকার বিনিময়ে ইংরেজদেরকে বাণিজ্য শুল্ক মাফ করে ব্যবসা করার অনুমতি দেন।

শাহ সুজার সময়ে বাণিজ্য শুল্ক মাফ হলেও পণ্যসামগ্রী পরিবহণে বাংলার অসংখ্য নদী প্রতিবন্ধকতা হিসেবে কাজ করত, এতে করে কোম্পানি বহু বাঁধার সম্মুখীন হ্ত। কারণ ব্যক্তিগত বানিজ্যের অভিযোগে অভিযুক্ত করে স্থানীয় কর্মকর্তাগণ প্রায়শই তালাশি নিত ও বাড়তি শুল্ক দাবি করত। এতে করে কোম্পানী বাংলার পরবর্তী সুবাহদারের নিকট আবেদনও করে। ফলে ১৬৫৬ সালের তৎকালীন সুবাহদার আরেকটি নিশানের মাধ্যমে কোম্পানীর লোকদের কোনরূপ বাঁধা প্রদান করার উপর নিষেধাজ্ঞা আরোপ করেন। তবে এরপরেও বাংলা, বোম্বে ও মাদ্রাজে তারা বিভিন্ন শুল্ক দাবির সম্মুখীন হত ও মুঘল অফিসাররা তাদের মালামাল আটকে রেখে দিত। 

১৭১৫ সালে সমগ্র ভারতব্যাপী বাণিজ্য ও বাণিজ্যিক সুবিধাদি আদায় এবং সেই সাথে সুতানটি, গোবিন্দপুর ও কলকাতায় সদ্যপ্রতিষ্ঠিত জমিদারির পার্শ্ববর্তী এলাকায় বিশেষ সুবিধা ভোগের লক্ষে কোম্পানি মুগল দরবারে একটি প্রতিনিধি দল প্রেরণ করে। প্রতিনিধি দলের প্রধান ছিলেন জন সুরম্যান, অন্যান্য সহযোগীরা ছিলেন, একজন আর্মেনীয় দোভাষী খাজা সারহাদ, সেক্রেটারি এডওয়ার্ড স্টিফেনসন ও চিকিৎসক ডা. উইলিয়ম হ্যামিল্টন। প্রাথমিকভাবে প্রতিনিধি দলের লক্ষ্য ছিল, ইতিপূর্বে সমগ্র রাজ্যে যে সুবিধাদি অর্জন করা সম্ভবপর হয় নি, তেমন সকল ধরনের সুবিধাদি আদায় নিশ্চিত করা। দীর্ঘকাল অসুস্থ ফররুখ সিয়ারকে ড. হ্যামিল্টন সুস্থ করে তুললে বাংলা, মুম্বাই এবং মাদ্রাজ প্রেসিডেন্সির জন্য ফররুখ সিয়ার পৃথক পৃথক ফরমান জারি করেন। প্রধানমন্ত্রী সৈয়দ আব্দুল্লাহ খান কর্তৃক ইস্যুকৃত সীলেও প্রতিনিধি দলের সকল দাবিকৃত সুবিধাদি মেনে নিয়ে  অনেকগুলো ‘হাসব আল-হুকুম’ (নির্দেশনা) অন্তর্ভুক্ত হয়। 

১৭১৭ সালের ফররুখ সিয়ারের ফরমানে বাংলা সুবাহর জন্য প্রযোজ্য সুবিধাদি ছিল নিম্নরূপ: 


ফরমানে সম্রাট কর্তৃক প্রদত্ত এসকল গুরুত্বপূর্ণ সুবিধাদি প্রদান ব্যতিরেকেও প্রধানমন্ত্রী কর্তৃক প্রদত্ত হাসব আল-হুকুমে আরও কিছু বাড়তি সুযোগ-সুবিধা প্রদান করা হয়। সুবিধাসমূহ হলো: 


মুঘল সম্রাটের রাজকীয় ফরমানে প্রাপ্ত অধিকারের উপর ভিত্তি করে কোম্পানি তাদের প্রতিনিধিদেরকে দস্তক প্রদান করত। এর বলে কোম্পানির প্রতিনিধিরা বিনাশুল্কে বাংলায় ব্যবসা করার অনুমতি পায়। নওয়াব এ মর্মে তাঁর কর্মকর্তাদের প্রতি পরওয়ানা জারি করেন যে, কোম্পানির ব্যবসায়ীরা চাওয়া মাত্র দস্তক দেখালে তাঁরা যেন তার প্রতি সম্মান প্রদর্শন করেন। ১৭১৭ সালের ফরমান অনুসারে দস্তক দ্বারা বিনাশুল্কে ব্যবসা করার অধিকার শুধু কোম্পানির মধ্যে সীমাবদ্ধ ছিল। ফরমানের শর্ত অনুযায়ী এ অধিকার কোম্পানির ব্যবসায়ীরা ব্যক্তিগত পর্যায়ে ব্যবহার করতে পারত না। কিন্তু বাস্তবে কোম্পানির ব্যবসায়ীরা ব্যক্তিগতভাবে সরকারের চৌকিগুলিতে দস্তক দেখিয়ে অবাধ বাণিজ্যের অধিকারের অপব্যবহার করত। চৌকিদারদের বিশ্বাস করার যুক্তিসংগত কারণ ছিল যে, কোম্পানির ব্যবসায়ীরা তাদের ব্যক্তিগত ব্যবসা আড়াল করার জন্য অধিকাংশ ক্ষেত্রে দস্তক দেখাত। 

শুরুতে ইস্ট ইন্ডিয়া কোম্পানি কর্তৃক ইউরোপীয় বণিকদের জন্য ইস্যু করা হত। পরবর্তীতে কোম্পানি শুধু ইউরোপীয় ব্যক্তিগত ব্যবসায়ীদের নিকটই দস্তক চড়াদামে বিক্রি করত না, তারা দেশিয় বণিকদের নিকটও তা বিক্রি করত। যেহেতু বেশিরভাগ ক্ষেত্রে এই অনুমতিপত্র ব্যক্তিগত পণ্য আনয়ন ও পরিবহণের ক্ষেত্রে শুল্ক মওকুফ করত, ব্রিটিশ ইস্ট ইন্ডিয়া কোম্পানির কর্মকর্তারা দস্তকের সুবিধার অপব্যবহার করার মাধ্যমে এদেশের পণ্য বিদেশের বাজারে অবৈধভাবে পাচার করতে শুরু করে। 

এর ফলে একদিকে সরকার রাজস্ব হতে বঞ্চিত হয়, অপরদিকে কোম্পানি ও এর ব্যক্তিগত ব্যবসায়ীদের সঙ্গে অসম প্রতিযোগিতায় দেশীয় বণিকগণ ব্যবসায়ে মার খেতে থাকে। বস্ত্তত, দস্তকের অপব্যবহার পরবর্তীকালের নওয়াব ও কোম্পানির মধ্যে সংঘর্ষের অন্যতম প্রধান কারণ ছিল। এ সমস্যা নবাব সিরাজউদ্দৌলার সময়ে তীব্র আকার ধারণ করে। এরপরে পলাশীর যুদ্ধে নবাব সিরাজদ্দৌলার হার ও মৃত্যুর পর দস্তক প্রথা মীর কাশিমের নবাব হওয়ার আগপর্যন্ত কার্যকর থাকে। মসনদে বসে বাংলার বাংলার তৎকালীন নবাব মীর কাশিম দস্তক প্রদানের ক্ষেত্রে ব্রিটিশ ইস্ট ইন্ডিয়া কোম্পানির এরূপ অবস্থানের বিরোধিতা করেন। এর ফলে নবাবকে কোম্পানির বিরুদ্ধে যুদ্ধে অবতীর্ণ হতে হয় এবং শেষপর্যন্ত তিনি রাজ্যচ্যুত হন। এরপর বৃটিশরা তাদের পুতুল নবাব মীর জাফরকে পুনরায় বাংলার মসনদে বসিয়ে সারা বাংলায় তাদের কার্যকর নিয়ন্ত্রণ প্রতিষ্ঠা করে।

ইতিহাস
দস্তকের বিলুপ্তি
বাংলা তথা ভারতীয় উপমহাদেশের দরিদ্রায়নে দস্তকের প্রভাব
রাজনৈতিক পটপরিবর্তনে দস্তক